Naționala tare din Europa care a convocat patru fotbaliști din Superligă, plus alți doi trecuți și ei prin România! Joacă azi cu Moldova
În această perioadă se dispută mai multe meciuri amicale inter-țări.
Reprezentativa Macedoniei de Nord are convocați, pentru acțiunile din luna martie, patru fotbaliști legitimați la echipe din Superliga României, plus alți doi care au evoluat în campionatul nostru.
Astfel, Darko Velkovski (Dinamo), Gjoko Zajkov (CS Universitatea Craiova), Todor Todoroski (Poli Iași) și Isnik Alimi (Sepsi Sfântu Gheorghe), plus Stefan Ashkovski (ex-FC Botoșani și Sepsi, acum la Alashkert în Armenia) și David Babunski (ex-FC Botoșani și Viitorul Constanța, acum la Mezokovesd în Ungaria) se află în lotul lui Blagoja Milevski.
Macedonia de Nord joacă astăzi cu Republica Moldova, și ea cu o națională plină de fotbaliști din România, într-un amical disputat la Antalya, însă selecționerul Milevski a anunțat că Alimi și Ashkovski sunt indisponibili pentru această întâlnire din cauza unor accidentări.
Macedonia de Nord este una dintre echipele chiar bune de pe continent: s-a calificat la turneul final EURO 2020 și apoi a ajuns în play-off-ul pentru Campionatul Mondial din 2022 după ce a învins în deplasare atât Germania, cât și Italia.
Internaționalul macedonean Darko Velkovski a vorbit despre Dinamo: "Te simți ca un fotbalist adevărat"
Om de bază la Dinamo, fundașul central Darko Velkovski declara luna trecută:
"Câștigă cine face mai puține greșeli, cine e mai concentrat. Este o diferență între primele echipe și restul, dar, dacă joci bine și ai puțin noroc, poți câștiga.
Îmi place că e o medie bună de spectatori la meciurile noastre. Sunt mereu mulți fani, iar asta e foarte bine. Te simți ca un fotbalist adevărat.
Suntem 4-5 jucători noi în primul 11 și e nevoie de timp pentru a ne cunoaște. Dacă obținem puncte bune în următoarele meciuri, ne va fi mai ușor în play-out, pentru că atunci ne vom cunoaște mai bine".
Urmăriți SPORT.RO și pe Google News